Kollár, Boris, predseda NR SR (2021-10-19):
(Zaznievanie gongu.) Vážené panie poslankyne, vážení páni poslanci, skôr ako pristúpime k hlasovaniu o prerokovaných bodoch programu, chcem vás informovať o usmernení Úradu verejného zdravotníctva podľa osobitej prílohy. Podľa § 2 ods. 1 vyhlášky ÚVZ SR č. 250, ktorou sa nariaďujú opatrenia pri ohrození verejného zdravia k povinnosti prekrytia horných dýchacích ciest, sa všetkým osobám nariaďuje riadne prekrytie horných dýchacích ciest. Nos a ústa použitím respirátora na verejnosti vo všetkých priestoroch interiérov budov, prostriedkov verejnej dopravy, taxislužbách alebo inej dopravy s osobami, ktoré nie sú členmi spoločnej domácnosti. Podľa § 2 ods. 2 vyhlášky ÚVZ SR č. 250 sa povinnosť podľa ods. 1 nevzťahuje na osoby so závažnými poruchami autistického spektra a po b) osoby so stredným a ťažkým mentálnym alebo sluchovým postihnutím. Pevne verím, pán Krupa, že toto neni váš problém. Podľa § 2 ods. 3 vyhlášky ÚVZ SR č. 250 použitie respirátora podľa ods. 1 možno nariadiť použitím inej preventívnej ochrannej pomôcky, a to použitím rúška, šálu alebo šatky v prípade zamestnancov s chronickými ochoreniami dýchacích ciest s dychovou nedostatočnosťou a zamestnancov s kožnými ochoreniami tváre, u ktorých by nosenie respirátora mohlo viesť k zhoršeniu. Vzhľadom na skutočnosť, že kožné ochorenie tváre nepatrí pod výnimky uvedené v § 2 ods. 2 vyhlášky 250, nie je osoba s kožným ochorením tváre oslobodená od povinnosti nosiť rúško v priestoroch interiérov budovy. Kožené, pardon ešte raz, kožné ochorenie tváre patrí podľa § 2 ods. 3 vyhlášky 250 len medzi výnimky z povinnosti nosiť respirátor. Takže ak máte takéto potvrdenie, tak nemusíte nosiť respirátor, ale musíte si tam dať šál, šatku, prípadne nejaké, nejaké prekrytie horných dýchacích ciest. A teraz, vážené pani poslankyne, páni poslanci, skôr ako pristúpime k hlasovaniu o prerokovaných bodoch programu, toto som vám vysvetlil, musel som to urobiť kvôli tomu, že sme, som dal vykázať kvôli neprekrytiu dýchacích ciest pána poslanca Krupu, dal námietku a keďže o tejto námietke musí hlasovať plénum, tak podľa § 32 ods. 7 zákona o rokovacom poriadku podal poslanec Peter Krupa námietku voči jeho vykázaniu z rokovacej sály a teraz musím dávať hlasovať o námietke pána poslanca Krupu. Prosím, prezentujme sa a hlasujme. Proti námietke môžete hlasovať. Pardon. O námietke, tak. Prosím, prezentujme sa a hlasujme. (Hlasovanie.) Prítomných 129, za 29, proti 89, zdržalo sa 6, (nehlasovalo 5 poslancov, pozn. red.). Konštatujem, že sme námietku pána poslanca neschválili. A chcel by som poprosiť, pán poslanec, skutočne, keď máte takéto problémy, kľudne si zoberte péenku, môžete dôjsť, keď budú tieto pandemické obmedzenia zrušené, potom kľudne dôjdite do práce a teraz naozaj môžete svojím nezodpovedným konaním, naozaj môžete nakaziť ostatných kolegov. To znamená, ž tento zákon platí pre každého. Máte, ste vykázaný zo sály odteraz a máte neospravedlnený tento deň. Dobre? Takže môžete v tom kľudne pokračovať, v tejto vašej nezmyselnej rebélii. Ešte raz, je zodpovednosť, ani mne sa to nepáči, že to musím mať na ústach, pán poslanec, ale musíme to mať, lebo platí zákon pre každého, aj pre, aj pre poslancov Ľudovej strany Naše Slovensko. Pristúpime k hlasovaniu v prvom čítaní o vládnom návrhu zákona, ktorým sa mení a dopĺňa zákon č. 190/2003 Z. z. o strelných zbraniach a strelive, tlač 547. Spravodajcom je predseda výboru pre obranu a bezpečnosť poslanec Juraj Krúpa. Prosím ho, aby uviedol hlasovanie. (Hlasovanie o vládnom návrhu zákona, ktorým sa mení a dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony , tlač 547.)